Aleksandr Shadrin

Aleksandr Vyacheslavovich Shadrin (1988-yil 4-sentyabr, Boʻka tumani, Oʻzbekiston SSR, SSSR – 2014 -yil 21-iyun, Toshkent, Oʻzbekiston) – rus millatiga mansub oʻzbek futbolchisi. Toshkentning „Lokomotiv“ klubi va futbol boʻyicha Oʻzbekiston milliy terma jamoasining sobiq hujumchisi.

 Faoliyati 
Aleksandr Shadrin professional faoliyatini 2006-yilda „Mash’al“ jamoasi tarkibida boshlagan. Shadrin „Gazchilar“ jamoasi tarkibida oraliqda uch mavsum oʻynagan va shu vaqt ichida u 34 ta oʻyinda maydonga tushib, 6 ta gol urgan. 2011-yilning bahorida u Namanganning „Navbahor“ klubiga oʻtgan va mavsum davomida oʻn toʻqqizta oʻyinda maydonga tushib, toʻrtta gol urgan. Shadrinning „Navbahor“dagi oʻyini chogʻida Oʻzbekiston milliy terma jamoasi murabbiylari, xususan, Vadim Abramov eʼtiborini unga qaratgan.

2012-yil boshida Aleksandr Shadrin Toshkentning „Lokomotiv“ klubi bilan shartnoma imzolagan. Bu uning faoliyatidagi soʻnggi klubi boʻlgan. „Lokomotiv“ tarkibida u ikki yarim mavsumda oʻttiz yettita oʻyinda maydonga tushib, yettita gol urgan.

 Terma jamoadagi faoliyati 
2011-yil 1-iyun kuni Aleksandr Shadrin futbol boʻyicha Oʻzbekiston milliy terma jamoasi safida Ukrainaga qarshi oʻyinda debyut qilgan. 2012-yilning 29-fevral kuni terma jamoadagi soʻnggi oʻyinida 2014-yilgi Jahon chempionati saralash bahsida Yaponiya terma jamoasi darvozasiga birinchi va soʻnggi golini kiritib, Oʻzbekiston terma jamoasiga Yaponiya termasi ustidan muhim gʻalabani olib kelgan. Umuman olganda, Aleksandr Shadrin terma jamoa safida toʻrtta oʻyin oʻtkazib, bitta gol urgan.

 Xalqaro maydondagi gollari 
+ №  Sana  Joy  Raqib  Natija  Hisob  Musobaqa 1  2012-02-29  Toyota stadioni Yaponiya    0-1  0-1  2014 FIFA jahon chempionati saralashi

 Oʻlim 
2014-yil 21-iyundan 22-iyunga oʻtar kechasi Aleksandr Shadrin Toshkentdagi klinikalardan birida vafot etgan. Maʼlumotlarga koʻra, oʻlimga oshqozon yarasi yoki pankreatit sabab boʻlgan.

 Yutuqlar 

  Oʻzbekiston chempionati kumush medal sohibi: 2013-yil

 Manbalar 

 Havolalar 
 Aleksandr Shadrin Transfermarkt saytida


 Aleksandr Shadrin Footballfakts saytida


Turkum:Oʻzbekistonlik erkak futbolchilari
Turkum:Futboldagi erkak hujumchilar
Turkum:Mashʼal klubi futbolchilari
Turkum:Mashʼal-2 klubi futbolchilari
Turkum:Navbahor futbolchilari
Turkum:Lokomotiv Toshkent futbol klubi futbolchilari
Turkum:Oʻzbekiston Pro ligasi futbolchilari
Turkum:Oʻzbekiston Superligasi futbolchilari
Turkum:Oʻzbekiston milliy terma jamoasi erkak futbolchilari